Sama Abdulhadi

Samaʼ Abdulhadi (arabieraz: سما عبد الهادي) (Amman, Jordania, 1990) Palestinar techno musikagilea eta ekoizlea da, "Palestinako techno eszenaren erregina" bezala ezagutzen dena eta baita «Skywalker» eta «Sama'» ezizenekin ere.

 Biografia 
Abdulhadi Jordanian jaio zen 1990ean. Bere familia Palestinatik deportatu zuten, 1969an bere amonak, Issam Abdulhadik, Jerusalemgo Hilobi Santuaren Elizan eserialdia eta gose greba antolatu ostean. 1993an, familiari Palestinara itzultzen utzi zioten, eta Ramallahn jarri ziren bizitzen. Abdulhadik 13 urte zituenean, Bigarren Intifadan, FDIek (Israelgo Defentsa Indarrak) euren apartamentu blokea hartu zuten eta familia teilatuan bizitzera behartu zuten hiru egunez.

Abdulhadik Palestinako futbol selekzioarekin jokatu zuen lesio batek bere futbol ibilbidea eten zuen arte.

Beiruten soinu-diseinua ikasten ari zela, Abdulhadik techno musika ezagutu zuen Satoshi Tomiie DJ japoniarra entzun ondoren. Kairora joan zen soinu-ingeniari gisa lan egiteko eta Ekialde Arabiar osoan ibili zen musika jartzen.  

2017ko apirilean, Frantziako Institutuak Parisko Arteen Hirian sei hilabeteko egoitza batean parte hartzeko aukeratu zuen, eta bertan bere hurrengo albumean lan egin zuen. 2018an Ramallah-tik Boiler Room-entzat, munduko musika elektronikoaren plataformarik ezagunenarentzat, egindako saioak nazioarteko eszenara bultzatu zuen.  

2020an, Palestinar Agintaritzak Nabi Musa ekitaldi gunean jarduteko baimena eman zion, baina palestinar erlijiosoak bertan sartu ziren eta festa geldiarazi zuten. Atxilotu eta espetxeratu egin zuten, leku erlijioso bat profanatzea egotzita. 

2023. urte hasieran lau asteko erresidentzia egin zuen Londresko Phonox klubean. 2023ko apirilean underground musikaren plataforma berri bat plazaratu zuen, Resilience, Beiruten dirua biltzeko bi jaiekin. 2023ko urriaren hasieran, azaroaren 24an nahasketen bilduma berri bat kaleratuko zuela iragarri zuen, Fabric Presents Sama´ Abdulhadi.

2024ko ekainean, Ramallah-ko bere DJ set-a 13 milioi aldiz baino gehiagotan ikusi zen YouTube-n. Urte horretan bertan, Abdulhadik Union Collective sortu zuen, Palestinan beste DJ batzuk aurkezteko espazio seguru bat eskaintzeko.

2025ean, Sama Abdulhadi Bartzelonako Sónar jaialdian  programatutako emanalditik joan egin zen, artisten boikot orokor baten parte gisa, jaialdiak KKR inbertsio-funtsarekin zituen loturengatik, zeinak bere jatorrizko enpresa erosi baitzuen, eta Palestinako lurralde okupatuetan legez kanpoko kokalekuak sustatzea leporatu baitzioten.

 Erreferentziak 

 Kanpo estekak 

 Webgune ofiziala
 Palestine Underground | Hip Hop, Trap and Techno Documentary Featuring Sama' | Boiler Room Dokumentala, Ramallah-an grabatua 2018an
 Sama' Abdulhadi | Boiler Room Palestine

Kategoria:Musika elektronikoa
Kategoria:Emakume musikariak
Kategoria:Palestinarrak